KIRJALLINEN KYSYMYS E-0714/00 esittäjä(t): Glyn Ford (PSE) komissiolle. Kansalliset pankkiirit ja etniset yrittäjät.



Virallinen lehti nro 374 E , 28/12/2000 s. 0141 - 0141



KIRJALLINEN KYSYMYS E-0714/00 esittäjä(t): Glyn Ford (PSE) komissiolle (17. maaliskuuta 2000) Aihe: Kansalliset pankkiirit ja etniset yrittäjät Onko komissio ottanut esiin kysymyksen etnisten yrittäjien syrjinnästä kansallisten pankkiirien kanssa käymissään keskusteluissa? Jos ei, niin aikooko se tehdä niin tulevaisuudessa? Erkki Liikasen komission puolesta antama vastaus (18. huhtikuuta 2000) Kysymystä etnisten vähemmistöjen syrjimisestä rahoitusalalla käsiteltiin sekä toisessa että kolmannessa pankkien ja pk-yritysten välisessä pyöreän pöydän keskustelussa, koska etnisiin vähemmistöihin kuuluvia yrittäjiä pidettiin yhtenä heikoimmassa asemassa olevista ryhmistä, jotka kohtaavat vaikeuksia hankkiessaan rahoitusta. Pankkien ja pk-yritysten välinen pyöreän pöydän keskustelu on komission aloite, jonka tarkoituksena on parantaa suhteita pankkien ja pk-yritysten välillä. Kolmannessa pyöreän pöydän keskustelussa oli mukana eurooppalaisia pk-yritysten organisaatioita ja edustajia eurooppalaisista pankkialan (säästö-, osuus- ja liikepankkien), pääomasijoittajien ja keskinäisten takausrahastojen yhdistyksistä sekä useita jäsenvaltioiden pk-yritysten kehitysvirastoja. Toisen pyöreän pöydän keskustelun loppuraportti annettiin vuoden 1997 alkupuolella, ja kolmannen pyöreän pöydän keskustelun loppuraportti annetaan vuoden 2000 touko- tai kesäkuussa. Osa tilaisuuksiin osallistuneista pankeista katsoi, että mainituille yrittäjille lainaaminen merkitsee keskimääräistä suurempaa riskiä eikä ole useinkaan kannattavaa, mikä johtaa lainahakemusten tavallista huolellisempaan tarkasteluun. Pankit tarjoavat kuitenkin edelleen mikrolainoja uusille yrittäjille helpottaakseen etnisten vähemmistöjen integroitumista yhteiskuntaan, erityisesti tapauksissa, joissa julkiset ohjelmat kantavat osan riskistä. Toisen pyöreän pöydän keskustelun loppuraportissa esitellyistä tapaustutkimuksista yksi koski Alankomaissa toimivaa Mama Cash -organisaatiota. Se tarjoaa neuvoja ja takauksia naisille (erityisesti etnisiin vähemmistöihin kuuluville siirtolaisnaisille), jotka haluavat perustaa yrityksen, mutta jotka eivät ole saaneet luottoa pankkisektorilta. Aloitetta pidettiin erityisen kiinnostavana, koska se oli menestyksekäs ja itsenäinen eikä se ollut riippuvainen julkisesta rahoituksesta. Kolmannen pyöreän pöydän keskustelun loppuraportin luonnoksessa käsitellään myös kysymystä etnisistä vähemmistöistä, ja siinä esitellään erilaisia Yhdistyneen kuningaskunnan pankkien tekemiä aloitteita, joiden tarkoituksena on palvella paremmin niiden etnisiin ryhmiin kuuluvia asiakkaita. Komissio tutkii yksityiskohtaisesti pyöreän pöydän keskustelussa annetut suositukset, jotka koskevat mikrolainojen saatavuuden parantamista. Komissio muistuttaa lisäksi, että sen 25 päivänä marraskuuta 1999 antamassa direktiiviehdotuksessa(1), joka koskee rodusta tai etnisestä alkuperästä riippumattoman yhtäläisen kohtelun periaatetta, kielletään nimenomaisesti palvelujen saatavuuteen liittyvä syrjintä rodun tai etnisen alkuperän perusteella. Komissio on pyytänyt neuvostoa ja parlamenttia nopeuttamaan tämän ehdotuksen käsittelyä, jotta se voitaisiin hyväksyä pian. Toisen pyöreän pöydän keskustelun loppuraportti lähetetään suoraan arvoisalle parlamentin jäsenelle sekä parlamentin sihteeristölle. (1) KOM(1999) 566 lopullinen.